Juffrou geskors ná sy gr. R-kind klapIn die kort video wat wyd op sosiale media versprei word, wys dit hoe die leerder huil en neul terwyl die onderwyseres hom verwoed op die kop klap (Foto: Skermskoot uit video) ŉ Herrie het op sosiale media uitgebreek nadat ŉ video aan die lig gekom het waarin ŉ onderwyseres van ŉ skool in Pretoria-Noord ŉ gr. R-leerder klap. Die onderwyseres is intussen geskors en sal dissiplinêr verhoor word. Die kort video wat wyd op sosiale media versprei word, wys hoe die leerder huil en kerm terwyl die onderwyseres hom verwoed op die kop klap. Steve Mabona, woordvoerder van die Gautengse departement van onderwys, het aan Maroela Media bevestig dat die voorval verlede Donderdag by die Nchuncheko Primary School in Soshanguve, Pretoria-Noord, plaasgevind het. Hy sê die departement neem kennis van die voorval en die betrokke onderwyseres is met onmiddellike inwerkingtreding geskors. Mabona sê die onderwyseres is na die departement se streekskantore verplaas en haar dissiplinêre verhoor sal eerskomende Maandag plaasvind. Berading word ook aan die kind en sy familie gebied. “Die voorval is uiters betreurenswaardig,” sê Mabona. “Ons veroordeel enige vorm van lyfstraf en opvoeders moet die wetgewing nakom.”